সদ্য অধিনায়কত্ব থেকে সরে দাঁড়িয়েছেন মহেন্দ্র সিংহ ধোনি। কিন্তু নিজেই জানিয়েছেন, এখনই খেলা ছাড়ার কোনও পরিকল্পনা তাঁর নেই। দলে নির্বাচিত হলে আগামী বিশ্বকাপ পর্যন্ত সীমিত ওভারের খেলা চালিয়ে যেতে চান ভারতের প্রাক্তন অধিনায়ক। তবে অধিনায়কত্ব ছাড়লেও নেতাসুলভ আচরণ যে এখনও তাঁর মধ্যে বর্তমান, তার নমুনা দেখা গিয়েছে গত ম্যাচেই। ইওন মরগ্যানকে দেওয়া আম্পায়ারের নট আউট-এর সিদ্ধান্তকে কোহলিরও আগে চ্যালেঞ্জ জানান তিনি। ধোনির সঙ্গে করা পরামর্শের ভিত্তিতে কোহলি ডিআরএস-এর জন্য আবেদন জানান এবং দেখা যায় ধোনিই ঠিক। এ হেন মহেন্দ্র সিংহ ধোনিকে সম্ভবত আগ্রাসী ভূমিকা নিতে দেখা যাবে দ্বিতীয় ওয়ান ডে-তে। কটকের প্রস্তুতি সে কথাই বলছে।
এদিন সকাল থেকেই নেট প্র্যাকটিস করছিলেন মাহি। ভারতীয় দলের অফিশিয়াল ফেসবুক অ্যাকাউন্ট থেকে একটি ভিডিও শেয়ার করা হয়, যেখানে দেখা যায় নেটে বোলারদের রীতিমতো দুরমুশ করছেন ধোনি। অবলীলাক্রমে একের পর এক বলে ছক্কা হাঁকাচ্ছেন। বলা বাহুল্য, মাঠেও যদি এভাবে খেলেন, তবে দ্বিতীয় ম্যাচেও জয় অধরা থাকবে ব্রিটিশ ব্রিগেডের। ধোনি ভক্তদের মধ্যে ভাইরাল হয়ে গিয়েছে ভিডিওটি। তাঁরা স্বভাবতই উছ্বসিত তাঁদের প্রিয় ক্রিকেটারকে প্র্যাকটিসে এমন কঠিন পরিশ্রম করতে দেখে।
দেখুন ধোনির প্র্যাক্টিসের সেই ভিডিও—